Diari Oficial de la Generalitat Valenciana


Sumari del DOGV 6990, del 25-03-2013 (2013/2906)

ACORD de 22 de març de 2013, del Consell, pel qual es mantenen en termes nominals les tarifes vigents del servici públic d'Inspecció Tècnica de Vehicles de la Comunitat Valenciana.
------------------------------------------------------------------------------------------------------------------------------------------------------------------------------------

### Dades del document

Número de DOGV
:   6990

Data del DOGV
:   25-03-2013

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2013/2906


Data del document
:   22-03-2013

Organisme emissor
:   Conselleria d'Economia, Indústria, Turisme i Ocupació

Tipus de document
:   Acord

Anàlisi jurídica

 Descriptors 

:   * Conselleria d'Economia, Indústria, Turisme i Ocupació

ACORD de 22 de març de 2013, del Consell, pel qual es mantenen en termes nominals les tarifes vigents del servici públic d'Inspecció Tècnica de Vehicles de la Comunitat Valenciana. [2013/2906]  
El Consell, en la reunió del dia 22 de març de 2013, va adoptar l'acord següent:  
De conformitat amb les disposicions de la clàusula 23 del plec de clàusules administratives particulars que regix en el contracte d'explotació en règim de concessió administrativa del servici públic d'Inspecció Tècnica de Vehicles (ITV) a la Comunitat Valenciana, «el concessionari tindrà dret a percebre dels usuaris del servici els imports que es fixen en les tarifes corresponents i que inicialment seran les aprovades per l'Acord de 16 de maig de 1995, del Consell, publicades en el DOGV núm. 2516, de 26 de maig de 1995, així com en l'Acord d'1 d'abril de 1997, del Consell (publicat en el DOGV núm. 2970, de 14 d'abril de 1997), pel qual es modifiquen les tarifes de preus relatives a segones inspeccions i successives, derivades dels defectes trobats en la primera inspecció, pels servicis de la Inspecció Tècnica de Vehicles». La mateixa clàusula establix, així mateix, respecte a la revisió de preus, que les tarifes esmentades estaran vigents mentres no siguen modificades o actualitzades pel Consell.  
En aplicació d'esta previsió contractual, per mitjà de l'Acord de 24 d'abril de 2001, del Consell, es van modificar les tarifes aplicant-hi la variació de l'Índex de Preus al Consum (IPC), establit en eixe moment en el 4 % per l'Institut Nacional d'Estadística, a més d'afegir en l'apartat sext que, a partir de l'exercici 2002, anualment i amb efecte des de l'1 d'abril, els concessionaris del servici d'Inspecció Tècnica de Vehicles a la Comunitat Valenciana actualitzarien les tarifes vigents amb aplicació de la variació corresponent de l'Índex de Preus al Consum de l'exercici anterior.  
Posteriorment, el quadro tarifari ha sigut modificat altres vegades: en l'Acord de 10 de desembre de 2002, del Consell, es va incorporar la inspecció tècnica per canvi de destí del vehicle, sempre que tinga lloc abans del primer termini d'inspecció reglamentària i no implique variació de les característiques tècniques d'aquell; es van aprovar les tarifes que calia aplicar a dos nous supòsits d'actuació: el control del nivell d'emissió sonora de qualsevol tipus de vehicles i l'anotació en la targeta d'inspecció tècnica del muntatge de dispositius d'adaptament per a remolcs i semiremolcs, homologats per al vehicle en qüestió; es va establir, així mateix, l'actualització automàtica per aplicació de l'IPC amb efecte de l'1 d'abril de cada any, per mitjà de l'Acord de 18 de juny de 2004, del Consell; i es van mantindre constants en termes nominals respecte a les últimes tarifes aprovades deixant sense efecte la clàusula de revisió automàtica que, fins a eixe moment, s'aplicava per l'Acord de 26 de març de 2010 i l'Acord de 25 de març de 2011, del Consell.  
  
Tenint en compte tot el que s'ha exposat, per mitjà d'este acord es continua prorrogant, fins al 31 de març de 2014, les tarifes nominals que s'apliquen fins al moment, ja que, a la vista dels estudis i anàlisis tècniques realitzades, les condicions que van comportar la congelació acordada el 26 de març de 2010 s'han mantingut; a més, esta decisió es reforça en el fet que continua estimant-se necessari, a fi d'aconseguir una estabilitat en els preus i un alt grau de compliment de l'ITV per part dels usuaris, que repercutisca en l'increment conseqüent de la seguretat viària, tot això respectant l'equilibri economicofinancer que porta implícit el contracte concessional.  
  
En consideració a tot això, i a proposta del conseller d'Economia, Indústria, Turisme i Ocupació, el Consell   
  
ACORDA  
  
Primer  
Mantindre en termes nominals les tarifes vigents del servici públic d'Inspecció Tècnica de Vehicles a la Comunitat Valenciana durant el període comprés entre l'1 d'abril de 2013 i el 31 de març de 2014.  
  
  
Segon  
Deixar sense efecte l'Acord de 25 de març de 2011, del Consell, publicat en el Diari Oficial de la Comunitat Valenciana núm. 6489, de 28 de març de 2011, excepte el quadro tarifari de l'annex, que es manté en tots els seus termes.  
  
Tercer  
Este acord es publicarà en el Diari Oficial de la Comunitat Valenciana.  
  
Contra este acord, les persones interessades poden interposar un recurs contenciós administratiu en el termini de dos mesos comptadors a partir de l'endemà de la publicació d'este acord en el Diari Oficial de la Comunitat Valenciana, davant de la Sala Contenciosa Administrativa del Tribunal Superior de Justícia de la Comunitat Valenciana, de conformitat amb les disposicions dels articles 10 i concordants de la Llei 29/1998, de 13 de juliol, Reguladora de la Jurisdicció Contenciosa Administrativa, tot això sense perjuí de la interposició d'un recurs potestatiu de reposició davant del Consell en el termini d'un mes des de l'endemà de la publicació d'este acord en el Diari Oficial de la Comunitat Valenciana, d'acord amb les disposicions dels articles 116 i 117 de la Llei de Règim Jurídic de les Administracions Públiques i del Procediment Administratiu Comú.  
  
Valencia, 22 de març de 2013  
  
El vicepresident i secretari del Consell,  
JOSÉ CISCAR BOLUFER